Johnny Clegg: The Final Journey-toer | LitNet
Johnny Clegg: The Final Journey-toer
Stephen Fourie Musiek 2017-07-04
Op veertienjarige ouderdom gaan koop Johnny Clegg brood en melk vir sy ma. Op pad winkel toe, neurie hy die wysie wat hy besig is om vir hom op ’n goedkoop kitaar aan te leer. Skielik ruk die klanke van ’n gans ander tipe wysie hom tot stilstand. Dit kom van Charlie Mzila, woonstelskoonmaker gedurende die dag en musikant snags. Hierdie toevallige ontmoeting stuur die jong Clegg onomkeerbaar in ’n totaal ander rigting. Onder Charlie se toesig leer Johnny maskandi-kitaar en die Zoeloetaal aan.
Voordat hy die skool verlaat, kry hy ’n besoek van Sipho Mchunu, ’n Zoeloe-trekarbieder en maskandi-kitaarspeler. Saam vorm hulle Juluka. Dis 1970 en die apartheidsowerhede knor oor hierdie ongerieflike vennootskap. Daar is egter geen keer wanneer rou passie en talent oorneem nie. Druk die “vorentoe”-knoppie en Johnny Clegg is nou ’n antropoloog, internasionale ster en in Kaapstad om tot siens te sê met sy laaste toer, “The Final Journey”.
Dis moeilik om die omvang te bepaal van watter invloed Johnny, Juluka en later Savuka op die sosiale orde van Suid-Afrika gehad het. Gemeet aan die gehoor se reaksie Vrydagaand, voel ek dis dalk groter as wat baie mense reken. Met die openingsakkoorde van “Kilimanjaro” het die gehoor reeds begin saamsing. Toe Johnny sy “krygers” vir die umzansi (dans) oproep en die oerritmes van Afrika die Grand West Arena vul, kon die meeste ondersteuners hulself nie help nie en mense het spontaan begin saamdans.
Johnny en Sipho speel die gehoor aan die brand!
Johnny Clegg is ’n ware seun van Afrika en 'n Suid-Afrikaanse legende. Ons sê tot siens, maar nie vaarwel nie.
Teks en foto’s: Stephen Fourie